Oznámenie Komisie Európskemu parlamentu, Rade, Európskemu hospodárskemu a sociálnemu výboru a Výboru regiónov - Oznámenie o implementácii viacročného programu Spoločenstva na zlepšenie dostupnosti, použiteľnosti a využiteľnosti digitálneho obsahu v Európe (Program eContentplus) /* KOM/2007/0028 v konečnom znení */





[pic] | KOMISIA EURÓPSKYCH SPOLOČENSTIEV | Brusel, 29.1.2007 KOM(2007) 28 v konečnom znení OZNÁMENIE KOMISIE EURÓPSKEMU PARLAMENTU, RADE, EURÓPSKEMU HOSPODÁRSKEMU A SOCIÁLNEMU VÝBORU A VÝBORU REGIÓNOV Oznámenie o implementácii viacročného programu Spoločenstva na zlepšenie dostupnosti, použiteľnosti a využiteľnosti digitálneho obsahu v Európe (Program eContentplus) OZNÁMENIE KOMISIE EURÓPSKEMU PARLAMENTU, RADE, EURÓPSKEMU HOSPODÁRSKEMU A SOCIÁLNEMU VÝBORU A VÝBORU REGIÓNOV Oznámenie o implementácii viacročného programu Spoločenstva na zlepšenie dostupnosti, použiteľnosti a využiteľnosti digitálneho obsahu v Európe (Program eContentplus) (Text s významom pre EHP) 1. ÚVOD Toto oznámenie vzniklo ako reakcia na požiadavku uvedenú v článku 5 ods. 3 rozhodnutia Európskeho parlamentu a Rady č. 456/2005/ES z 9. marca 2005, ktorým sa zriaďuje viacročný program Spoločenstva na zlepšenie dostupnosti, použiteľnosti a využiteľnosti digitálneho obsahu v Európe (program eContentplus), kde sa uvádza, že „Komisia predloží Európskemu parlamentu, Rade, Európskemu hospodárskemu a sociálnemu výboru a Výboru regiónov správu o vykonaní akčných smerov uvedených v článku 1 ods. 2 najneskôr do polovice roka 2006. V tejto súvislosti Komisia predloží správu o súlade sumy pre roky 2007 — 2008 s finančným výhľadom.“ V rozhodnutí sa vymedzuje finančný rámec programu takto (článok 6): - Finančný rámec na obdobie od 1. januára 2005 do 31. decembra 2008 sa stanovuje na 149 miliónov EUR. - 55,6 mil. EUR je vyhradených na obdobie do 31. decembra 2006 (ods. 1). - Na obdobie po 31. decembri 2006 sa suma považuje za potvrdenú, ak bude v tejto fáze v súlade s platným finančným výhľadom na obdobie začínajúce v roku 2007 (ods. 2). 2. CIELE PROGRAMU ECONTENTPLUS Európsky sektor obsahu hrá dôležitú úlohu vo vývoji smerujúcom k informačnej a znalostnej spoločnosti a hospodárstvu. Program eContentplus zlepší dostupnosť, použiteľnosť a využiteľnosť digitálneho obsahu vychádzajúc z obrovského potenciálu ponúkaného už existujúcim digitálnym obsahom v Európe. Uľahčí tvorbu a šírenie informácií na úrovni Spoločenstva. Program prispieva k cieľom politiky Komisie vyhlásenej v „i2010 – Európska informačná spoločnosť pre rast a zamestnanosť“, najmä k vývinu „širokopásmových komunikácií, bohatého a rozmanitého obsahu a digitálnych služieb“. V programe sa na tento účel vybrali tri konkrétne oblasti verejného záujmu. Je v nich k dispozícii obzvlášť veľké množstvo údajov v celom verejnom sektore. Sú to geografické informácie, vzdelávací obsah a kultúrny, vedecký a akademický obsah. Geografické alebo priestorové informácie ponúkajú veľký potenciál pre aplikácie, ktoré ovplyvňujú každodenný život; takéto údaje umožňujú napríklad vytváranie navigačných systémov, uľahčujú fungovanie systémov riadenia verejnej dopravy a dovoľujú lepšie územné riadenie. Situáciu v oblasti priestorových informácií v Európe charakterizuje roztrieštenosť súborov údajov a zdrojov, medzery v dostupnosti, nedostatočná harmonizácia a kompatibilita súborov údajov v rôznych geografických mierkach a duplicita zberu informácií. V tomto ohľade má program dôležitú úlohu, lebo umožňuje vytvárať lepšie podmienky pre dostupnosť, opakované použitie a využívanie digitálneho materiálu, na základe čoho bude v celej Európe možné vytvárať výrobky a služby s pridanou hodnotou. Vzdelávací digitálny obsah sa na internete a v depozitároch objavuje už vo viacerých formátoch. Účinné opakované použitie tohto obsahu na účely pokročilého vzdelávania však obmedzuje viacero prekážok. Napríklad technologické riešenia sa používajú nepremyslene, alebo organizačné a pedagogické rámce sú často nevhodné na podporu viacjazyčného a multikultúrneho prístupu k digitálnemu obsahu a jeho využitia na štúdium. Program eContentplus bude financovať činnosti uľahčujúce školám, univerzitám, študentom, učiteľom a všetkým ďalším účastníkom vzdelávacieho procesu prístup k vzdelávaciemu obsahu, ktorý vyhovuje ich potrebám, jazykom a kultúram, i jeho využívanie. Bude sa usilovať vytvoriť potrebné štruktúry a podmienky pre vznik paneurópskych vzdelávacích služieb vychádzajúcich z viacjazyčného prístupu a otvorených pre rôzne vzdelávacie a akademické súvislosti. V oblasti kultúrneho, vedeckého a akademického obsahu môže program eContentplus podstatnou mierou prispieť k prioritnej iniciatíve i2010 zameranej na digitálne knižnice, ktorá sa zaoberá digitalizáciou, internetovou dostupnosťou a zachovaním európskeho kultúrneho a vedeckého dedičstva. Komisia oznámila, že do roku 2010 bude sprístupnených najmenej 6 miliónov digitálnych objektov, ktoré bude možné prehľadávať cez jednotný európsky prístupový bod. Program eContentplus sa bude podieľať na financovaní projektov, ktoré v rámci iniciatívy digitálnych knižníc zapadajú do vízie poskytovania integrovaného prístupu ku kultúrnemu a vedeckému obsahu a uľahčenia jeho používania v on-line prostredí. Projekty budú mať podstatnú európsku pridanú hodnotu a široký záber, vrátane otázok interoperability digitalizovaných zbierok v európskych inštitúciách kultúrneho dedičstva a viacjazyčného prístupu k príslušným zbierkam. Program vyvíja svoje činnosti v dvoch fázach v súlade s finančným rámcom uvedeným v programovom rozhodnutí. V prvom dvojročnom období sa vytvorí súbor zhromaždených a obohatených zbierok na medzištátnej úrovni. V druhom dvojročnom období sa tento základ bude musieť rozšíriť a systematizovať, čo si vyžiada vyšší rozpočet. 3. STAV IMPLEMENTÁCIE PROGRAMU Program eContentplus implementuje Európska komisia. Členské štáty sú zastúpené prostredníctvom riadiaceho výboru eContentplus. Finančná podpora sa poskytuje prostredníctvom grantov a verejných obstarávaní. 3.1. Reakcia na výzvu na predkladanie návrhov z roku 2005 Výzva na predkladanie návrhov bola uverejnená 10. septembra 2005. Reakcia bola veľmi výrazná: prijalo sa 238 návrhov (pozri pripojenú prílohu). Požadované finančné prostriedky dosiahli výšku 370 mil. EUR. Posudzovatelia ocenili 28 návrhov ako vynikajúcich alebo veľmi dobrých. Týchto 28 návrhov požadovalo finančné prostriedky v celkovej výške 49 131 000 EUR. Dostupný rozpočet je 27 900 000 EUR. Preto bolo možné financovať len 19 z týchto návrhov. Návrhy sa hodnotili podľa kritérií výberu „Príspevok k cieľom akcie pre osobitnú oblasť“, „Prístup a pracovné podmienky“, „Kvalita prostriedkov“ a „Viacjazyčné a multikultúrne aspekty“. V oblasti geografických informácií boli vybrané na financovanie 3 projekty. Jedným z týchto projektov je EuroGeoNames (EGN). Jeho cieľom je vývoj interoperabilnej služby, ktorá spojí oficiálne informácie o zemepisných názvoch do integrovanej viacjazyčnej európskej aplikácie. Návrh sa v plnej miere zaoberá cieľmi pracovného programu, lebo na cezhraničnej úrovni zhromažďuje geografické informácie uložené vo vnútroštátnych databázach. Silné konzorcium s vysoko uznávanou odbornosťou a skúsenosťami dokázalo svoju schopnosť zabezpečiť kvalitné pracovné podmienky vo viacjazyčnom a multikultúrnom prostredí. Reakcia na výzvu ukazuje veľký dopyt v oblasti vzdelávacieho obsahu ; financované budú 3 projekty. Tieto návrhy majú potenciál prispieť k vývoju paneurópskych vzdelávacích služieb umožňujúcich viacjazyčné, multikultúrne a opakované využívanie prístupnejšieho digitálneho obsahu pre vzdelávanie. Napríklad cieľom projektu CITER (Creation of a European History Textbook Repository – vytvorenie prameňa pre učebnicu európskeho dejepisu) je vytvorenie digitálneho základu pre učebnicu európskeho dejepisu so zameraním na stredoškolské vzdelávanie. Návrh má veľmi výrazný európsky rozmer, lebo môže významne ovplyvniť spôsob chápania a vyučovania histórie. Pomáha prekonať koncepcie vychádzajúce z národných perspektív a mohol by podporiť propagáciu európskeho rozmeru spoločných skúseností vo vzdelávaní. Plán práce je dobre štruktúrovaný a odráža jasnú koncepciu úloh, ktoré sa majú implementovať. Partnerstvo sa opiera o vynikajúcu odbornosť a prostriedky. V centre pozornosti tohto návrhu sú viacjazyčné a multikultúrne aspekty. Najväčší počet návrhov bol prijatý v oblasti kultúrneho a vedeckého/akademického obsahu ; na financovanie bolo vybraných 8 návrhov. Projekt „Európska digitálna knižnica“ (EDL), ktorý bol vybraný, je chrbtovou kosťou vývoja prioritnej iniciatívy i2010 zameranej na digitálne knižnice, lebo rozširuje infraštruktúru spolupráce európskych národných knižníc pridávaním nových partnerov a zhromažďovaním väčších knižničných zdrojov na existujúcom internetovom portáli („Európska knižnica“). EDL bude mať závažný celoeurópsky dosah, lebo zvýši opakované cezhraničné používanie majetku národných knižníc. Potrebnú odbornosť zhromažďuje vynikajúce konzorcium. Ďalším príkladom je projekt DISMARC (DIScovering Music ARChives – objavovanie hudobných archívov), ktorého cieľom je umožniť používateľom identifikovať zvukové záznamy vlastnené európskymi rozhlasovými korporáciami, archívmi a ústavmi, v ktorých je uložené veľké množstvo európskeho hudobného zvukového dedičstva. Informácie o týchto záznamoch sú momentálne zriedka dostupné pre verejnosť. Konzorcium predstavuje veľmi dobre vyváženú skladbu schopností; riadiace procesy a pracovné programy sú jasne definované. Návrh má veľmi silný multikultúrny rozmer. Na financovanie sa vybralo aj 5 tematických sietí . Tie budú mať jasnú úlohu pri zlepšovaní informovanosti o výhodách používania už existujúcich noriem propagáciou osvedčených postupov; spájajú kľúčových expertov v príslušných oblastiach (vzdelávací a kultúrny obsah a informácie verejného sektora). Program eContentplus vzbudil mimoriadnu pozornosť strán zainteresovaných na programe eContent – verejnej správy, kultúrnych inštitúcií, ako sú napr. múzeá, ústavy, knižnice a akadémie, univerzity a školy, súkromné spoločnosti, vydavatelia, poskytovatelia IKT, združenia a siete organizácií – v celej Európe. Tento záujem a zaangažovanosť ešte narastú s implementáciou programu v dôsledku stykov medzi Komisiou a zainteresovanými stranami, činností financovaných projektov a vytvárania tematických sietí, ktoré spoja rozličné zainteresované strany. 3.2. Uplatňovanie skúseností získaných po výzve na predkladanie návrhov v roku 2005 Výzva v roku 2006 vychádza zo skúseností roka 2005. Vzhľadom na dostupný rozpočet je jej cieľom prijať oveľa menší počet návrhov veľmi vysokej kvality. Požiadavky na návrhy sú zamerané na tento cieľ. Poskytlo sa ďalšie vysvetlenie k tomu, čo je potrebné na vypracovanie vysoko kvalitného projektu: zahrnutie poskytovateľov obsahu do konzorcia, zabezpečenie dostupnosti kritickej masy obsahu, identifikovanie potrieb užívateľov a širšie využívanie výsledkov projektu. Rozsah akcií bol definovaný aj s prihliadnutím na priority po vykonaní prvého hodnotenia. Vzdelávací obsah sa sústreďuje na obsah používaný vo formálnom systéme vzdelávania pri priamom a diaľkovom vzdelávaní; kultúrny a vedecký/akademický obsah sa sústreďuje na vývoj interoperabilných digitálnych knižníc, ktoré spájajú rôzne druhy obsahu uloženého v knižniciach, múzeách a archívoch. 4. FINANčNÝ VÝHľAD Po Medziinštitucionálnej dohode o novom finančnom rámci podpísanej 17. mája Komisia predstavila svoj „zrevidovaný balík“, ktorý upravuje súčasné a navrhované právne predpisy v potrebných prípadoch tak, aby bola dohoda účinná. Suma stanovená v tomto balíku pre eContentplus na obdobie rokov 2005 – 2008 je 149 mil. EUR, presne rovnaká suma ako tá, ktorá bola uvedená v rozhodnutí. 5. ZÁVERY Reakcia na výzvu na predkladanie návrhov z roku 2005 z hľadiska kvantity aj kvality ukazuje, že sa ešte zďaleka neuspokojil dopyt strán zainteresovaných na digitálnom obsahu. Suma uvedená v programovom rozhodnutí na obdobie rokov 2007 – 2008 je potrebná na ďalšie rozvíjanie akcií, ktoré sa začali v roku 2005, a na dosiahnutie plného účinku programu (najmä v oblasti digitálnych knižníc). Výška finančného zabezpečenia stanovená v programovom rozhodnutí na obdobie od 1. januára 2007 do 31. decembra 2008 – 93,4 miliónov EUR – je pre túto fázu konzistentná s platným finančným výhľadom na obdobie začínajúce sa v roku 2007. Príloha: Súhrn vyhodnotených návrhov Cieľová oblasť / akcia | Vyhodnotené návrhy[1] | Geografické informácie | 3.1.1 Podpora potrebnej infraštruktúry – cielené projekty | 29 | 3.2.2 Stimulácia obohatenia geografického obsahu - tematická sieť | 4 | Vzdelávací obsah | 4.2.1 Stimulácia obohatenia vzdelávacieho obsahu – projekty na obohatenie obsahu | 56 | 4.2.2 Stimulácia obohatenia vzdelávacieho obsahu - tematické siete | 8 | Kultúrny obsah a vedecko-teoretický obsah. | 5.1.1 Podpora potrebnej infraštruktúry – cielené projekty | 58 | 5.2.1 Stimulácia obohatenia kultúrneho a vedeckého/akademického obsahu - projekty na obohatenie obsahu | 61 | 5.2.2 Stimulácia obohatenia kultúrneho a vedeckého/akademického obsahu - tematické siete | 16 | Posilnenie spolupráce medzi stranami zainteresovanými na digitálnom obsahu. | 6.1.1 Informácie verejného sektora – tematická sieť | 3 | SPOLU | 235 | [1] Tri návrhy neboli oprávnené, a preto neboli zaradené do procesu hodnotenia.